**Forretningsorden for Forretningsudvalget i DH Aalborg**

§ 1.
Forretningsudvalget (FU) består af: formand, 6 forretningsudvalgsmedlemmer samt en suppleant(er) valgt på afdelingens årsmøde for en 2-årig periode, jf. vedtægterne for DH afdelinger, §2, stk. 7. Suppleanten (suppleanterne) er blot valgt for et år ad gangen. FU kan konstituere sig selv med en næstformand, økonomiansvarlig, en referent og en sekretær jf. § 6, stk. 3.

§ 2.
Udover at udføre de opgaver, som særligt pålægges forretningsudvalget af afdelingsbestyrelsen, har forretningsudvalget til opgave:

- at være ansvarlig for afdelingens arbejde mellem bestyrelsesmøder,

- at arbejde for gennemførelse af de beslutninger, som bestyrelsen træffer,

- at udarbejde til godkendelse i bestyrelsen:
 - budget
 - handlingsplan
 - regnskab

- at udarbejde kommissorium for nedsatte projekter,

- at udpege repræsentanter til eksterne råd, nævn og udvalg, efter indstilling fra de tilsluttede medlemsorganisationer. Både de lovpligtige og eventuelt andre, hvor afdelingen opnår mulighed for at udpege repræsentanter,

- at følge arbejdet i de af bestyrelsen nedsatte projekter,

- at følge arbejdet i de eksterne organer, hvor bestyrelsen direkte eller indirekte er repræsenteret,

- at sikre, at der om muligt afholdes Handicapforumsmøder forud for møderne i Handicaprådet,

- at indkalde til og forberede møder i afdelingsbestyrelsen,

- at tage de initiativer, som forretningsudvalget i øvrigt skønner fornødne for at varetage afdelingens interesser,

- at holde DH-centralt orienteret om emner/sager/problemstillinger, som skønnes at kunne have landspolitisk interesse.

Formanden udarbejder en årsberetning til godkendelse i bestyrelsen.

§ 3.
I forretningsudvalgets møder deltager, udover udvalgets medlemmer og suppleanten (suppleanterne), andre efter bestemmelse i hvert enkelt tilfælde.

§ 4.
Forretningsudvalget er beslutningsdygtigt, når mindst halvdelen er til stede.

Forretningsudvalgets beslutninger træffes ved simpel stemmeflerhed.

Hvert FU-medlem har 1 stemme i forretningsudvalget- uanset om flere FU-medlemmer kommer fra den samme organisation.

I tilfælde af stemmelighed bortfalder et forslag.

Suppleanten (suppleanterne) har ingen stemmeret.

§ 5.
Der skrives referat af forretningsudvalgsmøder. I forbindelse med behandling af dagsordenens punkter kan ethvert forretningsudvalgsmedlem anmode om at få ført et særstandpunkt til referat. Senest 14 dage efter forretningsudvalgmødet udsender referenten referatet til forretningsudvalget. Referatet godkendes på det efterfølgende forretningsudvalgsmøde. Det godkendte referat offentliggøres herefter på afdelingens hjemmeside.

§ 6.
Formanden indkalder FU til møde, så ofte det skønnes nødvendigt, eller når mindst 2 medlemmer af FU skriftligt fremsætter begæring herom.

Forretningsudvalget skal normalt indkaldes med mindst 7 dages varsel, og dette med angivelse af en foreløbig dagsorden.

Ethvert af forretningsudvalgets medlemmer kan forlange enhver sag taget op til drøftelse på forretningsudvalgets møder. Dette skal, såfremt at det er muligt, ske forud for mødet, således at sagen kan medtages på dagsordenen.

Sager af større betydning kan, såfremt forretningsudvalget ønsker sagen nærmere undersøgt, udskydes til et senere møde.

Forretningsudvalgets møder afholdes på tidspunkter, hvor FU-medlemmer med tilknytning til arbejdsmarkedet også har mulighed for at deltage.

§ 7 Formanden, FU-medlemmerne samt suppleanten (suppleanterne) skal have udbetalt 300 kr. til dækning af diverse kontorudgifter. Udbetalingen skal ske 6 måneder efter årsmødet og er betinget af et aktivt medlemskab af forretningsudvalget. FU bestemmer i fællesskab i hvert enkelt tilfælde, hvad et aktivt medlemskab er.

§ 8 Alle faktura skal underskrives af formand og den økonomiansvarlige. Alle udbetalinger skal godkendes af såvel formanden som den økonomiansvarlige.

§ 9 FU kan ændre denne forretningsorden.

Således vedtaget på forretningsudvalgets møde den 9. oktober 2012.

Ændringer tilført på forretningsudvalgets møde den 11. april 2013.

Ændringer tilført på forretningsudvalgets møde den 12. september 2013.

Ændringer i § 1 og § 2 tilført på forretningsudvalgets møde den 9. april, endelig vedtaget 1. oktober 2015.